b'\n_START_ARTICLE_\nDievas su mumis\n_START_SECTION_\nTurinys\n_START_PARAGRAPH_\n1945 m. gegu\xc5\xbe\xc4\x97s prad\xc5\xbeioje Kanados kariuomen\xc4\x97s dalinys, vadovaujamas kapitono Milerio, \xc4\xafsikuria buvusioje darbo stovykloje, \xc4\xaf kuri\xc4\x85 netrukus atgabenama 3 t\xc5\xabkstan\xc4\x8diai vokie\xc4\x8di\xc5\xb3 belaisvi\xc5\xb3. Pastariesiems imasi vadovauti pulkininkas fon Bleicheris ir netrukus gr\xc4\x85\xc5\xbeina \xc4\xafprast\xc4\x85 kariuomen\xc4\x97je tvark\xc4\x85, priversdamas jam paklusti visus vokie\xc4\x8di\xc5\xb3 karius ir nubausdamas m\xc4\x97ginan\xc4\x8dius pab\xc4\x97gti. Tarp Bleicherio ir Milerio klostosi \xc4\xaftempti santykiai, ta\xc4\x8diau kapitonas pama\xc5\xbeu nusileid\xc5\xbeia, sudarydamas s\xc4\x85lygas vokie\xc4\x8diams patiems organizuoti stovyklos vidin\xc4\x99 tvark\xc4\x85._NEWLINE_Tuo metu kapralui Jelinekui, atsakingam u\xc5\xbe krovini\xc5\xb3 perve\xc5\xbeimus ir virtuv\xc4\x99, \xc4\xafkli\xc5\xabva 2 dezertyrai: jau 8 m\xc4\x97nesius besislapstantis buv\xc4\x99s j\xc5\xabreivis Bruno Grauberis ir prie\xc5\xa1 kelias dienas prie jo prisid\xc4\x97j\xc4\x99s ir paklaus\xc4\x99s raginimo mesti ginkl\xc4\x85 kapralas \xc5\xa0ulcas. Kadangi Jelinekui tr\xc5\xabksta darbo j\xc4\x97gos, jis pasiima vokie\xc4\x8dius pas save. Pastarieji nebando b\xc4\x97gti, keliauja su juo vienu sunkve\xc5\xbeimiu ir jau patiki, kad karas jiems baig\xc4\x97si, ta\xc4\x8diau vyresnyb\xc4\x97, su\xc5\xbeinojusi apie juos, perkelia \xc4\xaf stovykl\xc4\x85 prie kit\xc5\xb3 belaisvi\xc5\xb3._NEWLINE_Grauberis ir \xc5\xa0ulcas, apsireng\xc4\x99 civiliais drabu\xc5\xbeiais, netrukus apkaltinami dezertyravimu ir jiems organizuojamas tribunolas. Nors \xc5\xa1iedu ir prie\xc5\xa1tarauja, tvirtindami, kad karas jau visiems baig\xc4\x97si, tribunolas, remadamasis tuo, kad dezertyravimo faktas \xc4\xafvyko anks\xc4\x8diau nei vokie\xc4\x8di\xc5\xb3 karin\xc4\x97 vadovyb\xc4\x97 nusi\xc5\xa1alino nuo sprendim\xc5\xb3 pri\xc4\x97mimo, nuteisia juos mirti._NEWLINE_Pulkininkas Bleicheris kreipiasi \xc4\xaf kapiton\xc4\x85 Miler\xc4\xaf prane\xc5\xa1damas apie paskirt\xc4\x85 nuosprend\xc4\xaf ir pareikalauja ginkl\xc5\xb3, kad vokie\xc4\x8di\xc5\xb3 baud\xc5\xbeiamasis b\xc5\xabrys gal\xc4\x97t\xc5\xb3 \xc4\xafvykdyti egzekucij\xc4\x85._NEWLINE_Mileriui atsisakius, visa stovykla pradeda nepaklusnumo akcij\xc4\x85. Kapitonas \xc4\xafsako nekreipti \xc4\xaf tai d\xc4\x97mesio ir i\xc5\xa1vyksta \xc4\xaf miest\xc4\x85, kur meras organizuoja pri\xc4\x97mim\xc4\x85 karo pabaigos paskelbimo proga. \xc4\x8cia jis m\xc4\x97gina pasitarti su senu pa\xc5\xbe\xc4\xafstamu generolu Snou, ta\xc4\x8diau \xc5\xa1is neturi tam laiko ir skubiai i\xc5\xa1vyksta._NEWLINE_Gr\xc4\xaf\xc5\xbe\xc4\x99s \xc4\xaf stovykl\xc4\x85 Mileris i\xc5\xa1kvie\xc4\x8dia Bleicher\xc4\xaf reikalaudamas nutraukti akcij\xc4\x85, ta\xc4\x8diau jis atsisako, toliau reikalaudamas ginkl\xc5\xb3. Pulkininkas u\xc5\xbedaromas \xc4\xaf are\xc5\xa1tin\xc4\x99, o Milerio vadovaujami kariai \xc5\xa1\xc5\xabviais priver\xc4\x8dia vokie\xc4\x8dius gr\xc4\xaf\xc5\xbeti \xc4\xaf barakus._NEWLINE_Savo kabinete Mileris randa generol\xc4\x85 Snou, kuris ne tik nepritaria \xc5\xa1io veiksmams, bet, \xc4\xafteikdamas jam majoro laipsn\xc4\xaf, primena, kad kareivis yra dav\xc4\x99s priesak\xc4\x85 ir uniformos atsisakymas yra nusikaltimas, nesvarbu kokiai kariuomenei jis priklauso. Be to, stovykla netrukus turi pasipildyti naujais belaisviais ir juos gali b\xc5\xabti sunku suvaldyti, jei bus pa\xc5\xbeeista vidin\xc4\x97 tvarka._NEWLINE_Generolui i\xc5\xa1vykus, Mileris paleid\xc5\xbeia i\xc5\xa1 are\xc5\xa1tin\xc4\x97s Bleicher\xc4\xaf ir pastarasis v\xc4\x97l pareikalauja ginkl\xc5\xb3. Gegu\xc5\xbe\xc4\x97s 13d., pra\xc4\x97jus 5 dienoms po oficialios Vokietijos kapituliacijos, majoras Mileris duoda nurodym\xc4\x85 i\xc5\xa1duoti vokie\xc4\x8di\xc5\xb3 baud\xc5\xbeiamajam b\xc5\xabriui kelet\xc4\x85 vienu \xc5\xa1oviniu u\xc5\xbetaisyt\xc5\xb3 \xc5\xa1autuv\xc5\xb3, kad \xc5\xa1ie gal\xc4\x97t\xc5\xb3 \xc4\xafvykdyti tribunolo nuosprend\xc4\xaf dezertyrams.\n_START_SECTION_\nApdovanojimai\n_START_PARAGRAPH_\n1971 m. filmo prodiuseris Silvio Clementelli buvo apdovanotas Italijos kino \xc5\xbeurnalist\xc5\xb3 sindikato \xe2\x80\x9eSidabriniu kaspinu\xe2\x80\x9c.'